Émile Augier
Émile Augier var en fransk dramatiker, der gjorde sig stærkt bemærket med succesfulde teaterstykker som Gabrielle (1849) og Le Gendre de Monsieur Poirier (1854, 'Monsieur Poiriers svigersøn').
Augier red med på den bølge af antiromantik, som dominerede i Frankrig efter 1843. Han var et vigtigt medlem af École du bon sens (Fornuftens skole), der gik ind for at skildre almindelige typer hentet fra det aktuelle samfundsliv frem for romantiske helte. Augier fulgte disse forskrifter i sine moraliserende familiestykker, men havde også fin sans for satiren, som han satte ind mod det nyrige borgerskab og de gejstlige under Napoleon 3.s kejserrige.